সরস্বতী পূজা

সরস্বতী পূজা হিন্দু বিদ্যা ও সঙ্গীতের দেবী সরস্বতীর আরাধনাকে কেন্দ্র করে অনুষ্ঠেয় একটি অন্যতম প্রধান হিন্দু উৎসব। শাস্ত্রীয় বিধান অনুসারে মাঘ মাসের শুক্লা পঞ্চমী তিথিতে সরস্বতী পূজা আয়োজিত হয়। তিথিটি শ্রীপঞ্চমী বা বসন্ত পঞ্চমী নামেও পরিচিত। উত্তর ভারত, পশ্চিমবঙ্গ, ওড়িশা, নেপাল, ভুটান ও বাংলাদেশে সরস্বতী পূজা উপলক্ষ্যে বিশেষ উৎসাহ উদ্দীপনা পরিলক্ষিত হয়। শ্রীপঞ্চমীর দিন অতি প্রত্যুষে বিভিন্ন শিক্ষাপ্রতিষ্ঠান, ছাত্রছাত্রীদের গৃহ ও সার্বজনীন পূজামণ্ডপে দেবী সরস্বতীর পূজা করা হয়। ধর্মপ্রাণ হিন্দু পরিবারে এই দিন শিশুদের হাতেখড়ি, ব্রাহ্মণভোজন ও পিতৃতর্পণের প্রথাও প্রচলিত। পূজার দিন সন্ধ্যায় শিক্ষাপ্রতিষ্ঠান ও সার্বজনীন পূজামণ্ডপগুলিতে সাংস্কৃতিক অনুষ্ঠানও আয়োজিত হয়। পূজার পরের দিনটি শীতলাষষ্ঠী নামে পরিচিত। পশ্চিমবঙ্গে কোনো কোনো হিন্দু পরিবারে সরস্বতী পূজার পরদিন অরন্ধন পালনের প্রথা রয়েছে।

 ইতিহাস 
সরস্বতী বৈদিক দেবী হলেও সরস্বতী পূজা বর্তমান রূপটি আধুনিক কালে প্রচলিত হয়েছে। তবে প্রাচীন কালে তান্ত্রিক সাধকেরা সরস্বতী-সদৃশ দেবী বাগেশ্বরীর পূজা করতেন বলে জানা যায়।যোগেশচন্দ্র রায় বিদ্যানিধি, পূজা-পার্বণ, (পরিচ্ছেদ: "সরস্বতীর প্রতিমা"), বিশ্বভারতী গ্রন্থনবিভাগ, কলকাতা, ১৩৫৮ বঙ্গাব্দ, পৃ. ৩৮ ঊনবিংশ শতাব্দীতে পাঠশালায় প্রতি মাসের শুক্লা পঞ্চমী তিথিতে ধোয়া চৌকির উপর তালপাতার তাড়ি ও দোয়াতকলম রেখে পূজা করার প্রথা ছিল। শ্রীপঞ্চমী তিথিতে ছাত্রেরা বাড়িতে বাংলা বা সংস্কৃত গ্রন্থ, শ্লেট, দোয়াত ও কলমে সরস্বতী পূজা করত। গ্রামাঞ্চলে এই প্রথা বিংশ শতাব্দীতেও প্রচলিত ছিল। শহরে ধনাঢ্য ব্যক্তিরাই সরস্বতীর প্রতিমা নির্মাণ করে পূজা করতেন। 'সরস' শব্দের অর্থ হলো জল। সুতরাং সরস্বতী শব্দের অর্থ হলো জনবতী বা নদী। অনেক পণ্ডিতই মনে করেন দেবী সরস্বতী প্রথমে ছিলেন নদী। পরে তিনি দেবী হিসেবে পূজিত হন। তিনি চেতনা ও জ্ঞানের দেবী। দূর দুরান্ত থেকে মানুষ এই পূজার বিসর্জন দেখতে আসত। পূজা উপলক্ষ্যে দুই ঘণ্টা আতশবাজিও পোড়ানো হত। আধুনিক শিক্ষাপ্রতিষ্ঠানে সরস্বতী পূজার প্রচলন হয় বিংশ শতাব্দীর প্রথমার্ধে।যোগেশচন্দ্র রায় বিদ্যানিধি, পূজা-পার্বণ, (অধ্যায়: "শ্রীশ্রীসরস্বতী-পূজা"), বিশ্বভারতী গ্রন্থনবিভাগ, কলকাতা, ১৩৫৮ বঙ্গাব্দ, পৃ. ৩৩

 পূজা 
শাস্ত্রীয় বিধান অনুসারে, শ্রীপঞ্চমীর দিন সকালেই সরস্বতী পূজা সম্পন্ন করা যায়। সরস্বতীর পূজা সাধারণ পূজার নিয়মানুসারেই হয়। তবে এই পূজায় কয়েকটি বিশেষ উপচার বা সামগ্রীর প্রয়োজন হয়। যথা: অভ্র-আবীর, আমের মুকুল, দোয়াত-কলম ও যবের শিষ। পূজার জন্য বাসন্তী রঙের গাঁদা ফুলও প্রয়োজন হয়। লোকাচার অনুসারে, ছাত্রছাত্রীরা পূজার পূর্বে কুল ভক্ষণ করে না। পূজার দিন কিছু লেখাও নিষিদ্ধ। যথাবিহিত পূজার পর লক্ষ্মী, নারায়ণ, লেখনী-মস্যাধার (দোয়াত-কলম), পুস্তক ও বাদ্যযন্ত্রেরও পূজা করার প্রথা প্রচলিত আছে। সরস্বতী পূজার সময় দেখা যায় খাগের কলম। কাঁচের দোয়াতে কালির বদলে থাকে দুধ। এইদিন ছোটোদের হাতেখড়ি দিয়ে পাঠ্যজীবন শুরু হয়।পূজান্তে পুষ্পাঞ্জলি দেওয়ার প্রথাটি অত্যন্ত জনপ্রিয়। বিভিন্ন শিক্ষাপ্রতিষ্ঠানে ছাত্রছাত্রীদের দল বেঁধে অঞ্জলি দিতে দেখা যায়। সরস্বতী পূজার মূল আকর্ষণ অবশ্যই খিচুড়ি। বিভিন্ন স্কুল ও কলেজে পূজার দিন পাত পেড়ে ভোগের খিচুড়ি খাওয়া যেন এক অতুলনীয় ব্যাপার।

পূজার পরদিন সকালে বিল্বপত্রে দুধ ও খাগের কলম দিয়ে মা সরস্বতীর নাম লিখে ছাত্রছাত্রীরা পড়তে বসে। এরপর পুনরায় পূজার চিঁড়ে ও দই মিশ্রিত করে দধিকরম্ব বা দধিকর্মা নিবেদন করা হয়। অবশেষে পূজা সমাপ্ত হলে সন্ধ্যায় প্রতিমা বিসর্জন দেওয়া হয়।

উৎসবের গুরুত্ব
বসন্ত পঞ্চমী (মাঘ শুক্লা পঞ্চমী) এর উৎসব। ভারতীয়দের কাছে  নানাভাবে প্রভাবিত করে। প্রাচীনকাল থেকে, এটি জ্ঞান ও শিল্পের দেবী সরস্বতীর জন্মদিন হিসাবে বিবেচিত হয়। কবি হোক বা লেখক, গায়ক হোক বা যন্ত্রশিল্পী, নাট্যকার বা নৃত্যশিল্পী, প্রত্যেকেই তাদের যন্ত্রের আরাধনা এবং মা সরস্বতীর পূজা দিয়ে দিন শুরু করেন।

পাকিস্তান
লাহোরে ঘুড়ি ওড়ানো যা শতাব্দীর প্রাচীনকাল থেকেই হয়ে আসছে। পাকিস্তান সৃষ্টির পর এটি একটি অত্যন্ত প্রতিযোগিতামূলক খেলায় বিকশিত হয় যা কেবল বসন্ত মৌসুমে এর মধ্যে সীমাবদ্ধ নয়। রয়েছে আঞ্চলিক দল, প্রতিযোগিতা ও পুরস্কার। ঘুড়ি তৈরি করার মধ্য পাঞ্জাব জুড়ে একটি শিল্প যা হাজার হাজার মানুষের জীবিকা নির্বাহ করে।

ভারতীয় উপমহাদেশের ইতিহাস এবং সংস্কৃতির পরিপ্রেক্ষিতে, লাহোর এবং এর আশেপাশের পাঞ্জাবি মুসলমানরাও বসন্ত মৌসুমে বাড়ির ছাদে পাকিস্তানে একটি খেলা হিসেবে উদযাপন করে।


সুফি মুসলিম বসন্ত
লোচন সিং বক্সির মতে, বসন্ত পঞ্চমী হল একটি হিন্দু উৎসব যা ১২শ শতাব্দীতে কিছু ভারতীয় মুসলিম সুফিদের দ্বারা গৃহীত হয়েছিল। দিল্লির নিজামুদ্দিন আউলিয়ার মুসলিম সুফি সন্ত দরগাহের কবরকে চিহ্নিত করে এবং তখন থেকেই চিশতী আদেশে পালন করা হয়ে আসছে।  স্থানীয় সুফি ঐতিহ্য অনুসারে, কবি আমীর খসরু হিন্দু মহিলাদের বসন্তের একটি মন্দিরে হলুদ ফুল বহন করতে দেখেছিলেন এবং তারা হলুদ পোশাক পরেছিলেন এবং তিনি এই অনুশীলনটি গ্রহণ করেছিলেন, সুফি ভারতীয় মুসলমানদের চিশতী ক্রমের একটি অনুশীলন অব্যাহত রয়েছে।
বিতর্ক
মধ্যপ্রদেশের ধারের প্রত্নতাত্ত্বিক স্থান ভোজশালায় বসন্ত পঞ্চমী ঐতিহাসিকভাবেই একটি বিবাদের উৎস হয়ে দাঁড়িয়েছে। এখানে একটি আদি সরস্বতী মন্দিরের (যা স্থানীয়ভাবে 'বাগদেবী' নামে পরিচিত) অস্তিত্বের প্রমাণ পাওয়া যায়। এই ভোজশালা চত্বরেই পরবর্তী সময়ের কামাল-মাওলা মসজিদ অবস্থিত, যা মুসলিমরা শুক্রবারের নামাজের জন্য ব্যবহার করেন।  যখন বসন্ত পঞ্চমী উৎসবটি শুক্রবারে পড়ে, তখন ভারতীয় পুরাতত্ত্ব সর্বেক্ষণ বার্ষিক নির্দেশিকা জারি করে; যেখানে হিন্দুরা কখন পূজা করতে পারবে এবং মুসলিমরা কখন নামাজ পড়তে পারবে, তার সময় নির্দিষ্ট করে দেওয়া হয়। তবে বিগত বছরগুলোতে দেখা গেছে, আগে থেকে সময় বরাদ্দ থাকা মুসলিম সম্প্রদায় নির্দিষ্ট সময়ে চত্বর খালি করতে অস্বীকার করায় ১৯৮০ ও ১৯৯০-এর দশকের মতো দাঙ্গা ও বিশৃঙ্খলার সৃষ্টি হয়েছে।Indore celebrates Basant Panchmi, The Times of India, February 2, 2017"Bhojshala-Kamal Maula mosque row: What is the dispute over the temple-cum-mosque all about?", India Today, Shreya Biswas (February 12, 2016)

 পাদটীকা 

বিষয়শ্রেণী:উৎসব
বিষয়শ্রেণী:পশ্চিমবঙ্গের উৎসব
বিষয়শ্রেণী:বাংলাদেশের উৎসব
বিষয়শ্রেণী:ভারতের উৎসব
বিষয়শ্রেণী:হিন্দু উৎসব
বিষয়শ্রেণী:ভারতের হিন্দু উৎসব
বিষয়শ্রেণী:সরস্বতী
বিষয়শ্রেণী:নেপালের হিন্দু উৎসব
বিষয়শ্রেণী:ভারতের ধর্মীয় উৎসব
বিষয়শ্রেণী:জানুয়ারি উদ্‌যাপন
বিষয়শ্রেণী:ফেব্রুয়ারি উদ্‌যাপন
বিষয়শ্রেণী:ওড়িশার উৎসব
বিষয়শ্রেণী:নেপালে সরকারি ছুটির দিন
বিষয়শ্রেণী:বসন্ত উৎসব
বিষয়শ্রেণী:ভালবাসা উদ্‌যাপনের দিন
বিষয়শ্রেণী:ভারতের বসন্ত উৎসব